“Moenie meer in swart en wit dink nie” – Kurt DarrenKurt Darren en die sanger Matthew Mole voor hul optrede by die Uniegebou in Pretoria Foto: @kurtofficial, Twitter Die Afrikaanse sanger Kurt Darren het Saterdag ŉ beroep gedoen op Suid-Afrikaners om saam te werk om die regering te help om vorentoe te beweeg. “Die huidige regering het tandkryprobleme, maar ek dink ons moet saam werk om daardeur te kom,” het hy by die Uniegebou gesê voordat hy by pres. Jacob Zuma se inhuldigingseremonie opgetree het. “Ons is ŉ ongelooflike nasie.” Dit is die tweede keer wat Darren by ŉ inhuldigingseremonie optree. Hy het ook in 1994 tydens Nelson Mandela se inhuldiging opgetree. “Dit is ŉ groot eer. Ek het dit 20 jaar gelede ook vir Mandela hier by die Uniegebou gedoen. Dit is fantasties vir die nasie om hier te wees, dis wonderlik om soveel kulture te sien,” het hy gesê. Darren het sy bekende treffer, “Kaptein” en Brenda Fassie se lied, “Vulindlela” opgevoer. Hy het Suid-Afrikaners gevra om nie meer na mekaar te kyk gebaseer op die kleur van vel nie. “Ons moenie meer in swart en wit dink in Suid-Afrika nie. Ons moet aan Suid-Afrika dink soos televisie; soos hoëdefinisie-televisie. Dít is my droom vir die land,” het Darren gesê. Hy sê die land het al ver gevorder sedert 1994, veral in terme van opleiding. Nagenoeg 18 000 mense het op die grasperk voor die Uniegebou bymekaar gekom om die inhuldigingseremonie te aanskou. -SAPA